কোরা বুসি হিলিস

কোরা বুসি হিলিস (৮ আগস্ট, ১৮৫৮ – ১২ আগস্ট, ১৯২৪) ছিলেন একজন শিশু কল্যাণ কর্মী। তার কাজের ফলে আইওয়াতে শিশুদের স্বাস্থ্যসেবা, শিক্ষা এবং কিশোর বিচার ব্যবস্থার উন্নতি ঘটে। ১৯৭৬ সালে তাকে আইওয়া উইমেনস হল অফ ফেমে অন্তর্ভুক্ত করা হয়।  আইওয়ার ডেস মইনেসে অবস্থিত হিলিস এলিমেন্টারি স্কুলটির নামকরণ তার নামানুসারে  করা হয়েছে।


প্রারম্ভিক জীবন

হিলিস ১৮৫৮ সালের ৮ই আগস্ট আইওয়ার ব্লুমফিল্ডে জন্মগ্রহণ করেন।  বাবা ছিলেন সাইরাস বুসি যিনি একজন বণিক এবং মার্কিন গৃহযুদ্ধের সময় ইউনিয়ন জেনারেল ছিলেন। তার মা ছিলেন এলেন (কাইজার) বুসি। যুদ্ধের পর বুসি পরিবার নিউ অরলিন্সে চলে আসে এবং হিলিস সিলভেস্টার লার্নেড ইনস্টিটিউটে পড়াশোনা করেন।

 জনজীবন ও কর্মজীবন

১৮৮৭ সালে তিনি ডেস মইনেস উইমেনস ক্লাব প্রতিষ্ঠায় সহায়তা করেন। তিনি তার বাড়িতে চারুকলার উপর বক্তৃতা দিয়ে সংস্থাটির জন্য অর্থ সংগ্রহ করতেন। হিলিস প্রথম জনহিতকর কাজে হাত দেন ১৮৯৪ সালে, যখন তিনি 
দি মোয়েন নদীতে শিশুদের জন্য একটি নিরাপদ সাঁতারের সুবিধা তৈরির জন্য প্রচারণা করেন, যার মধ্যে একটি স্নানাগার এবং যারা নিজেদের জন্য সাঁতারের পোশাক কিনতে পারত না তাদের জন্য ভাড়ায় পোশাকের ব্যবস্থা ছিল।

১৮৯৩ সালে তার ছেলে ফিলিপের মৃত্যুর পর হিলিস "মাদার্স কংগ্রেস" আন্দোলনে (যা পরে প্যারেন্ট-টিচার অ্যাসোসিয়েশন নামে পরিচিত হয়) জড়িত হন, যা অভিভাবকত্ব এবং শিশু প্রতিপালনের ক্ষেত্রে একটি শিক্ষিত পদ্ধতির প্রচার করত। তিনি ১৮৯৯ সালে ওয়াশিংটন, ডি.সি.-তে অনুষ্ঠিত ন্যাশনাল মাদার্স কংগ্রেসে আইওয়া চাইল্ড স্টাডি সোসাইটির প্রতিনিধি হিসেবে যোগদান করেন। হিলিস সংস্থাটির সাথে গভীরভাবে জড়িত হন। তিনি পরবর্তী কংগ্রেসের আয়োজন করেন, যা ১৯০০ সালের মে মাসে ডি মোয়েন, আইওয়াতে অনুষ্ঠিত হয়েছিল এবং তিনি আইওয়া কংগ্রেস অফ মাদার্সের প্রথম সভাপতি নির্বাচিত হন। সংস্থাটি অভিভাবকত্বের দায়িত্ব ও অঙ্গীকারকে স্বীকৃতি দেওয়া এবং ভুল লিঙ্গভিত্তিক গতানুগতিক ধারণাগুলো বর্জন করার পক্ষে ওকালতি করত।

হিলিস আইওয়া কংগ্রেস অফ মাদার্স-এর নেটওয়ার্ক ব্যবহার করে অন্যান্য রাজনৈতিক ও সামাজিক পরিবর্তনের পক্ষে ওকালতি করেন, যেগুলি শিশু ও পরিবারগুলোর জন্য উপকারী হবে। তিনি আইওয়াতে একটি কিশোর আদালত ব্যবস্থা তৈরির জন্য প্রচারণা চালান, যা সেই সময়ে খুব কম রাজ্যেই বিদ্যমান ছিল এবং তিনি সেই আইনটি তৈরিতে সাহায্য করেছিলেন যা অবশেষে ১৯০৪ সালে পাস হয়েছিল। তিনি শিশু মৃত্যুর হার কমানোর উপায় হিসেবে শিশুদের জন্ম ও মৃত্যুর হিসাব রাখার জন্য একটি ব্যবস্থা প্রতিষ্ঠার জন্য কাজ করেন। তিনি ডেস মইনে সদ্য প্রতিষ্ঠিত 'বেবি সেভিং ক্যাম্পেইন'-এর সাথে কাজ করেন, যার মধ্যে ছিল জন্ম নিবন্ধন, বরফ ও দুধ বিতরণ, ভিজিটিং নার্স এবং খোলা হাওয়ার শিবির। এই শিবিরটি ১৯১৩ সালের গ্রীষ্মে অনুষ্ঠিত হয়েছিল। হিলিস এর জন্য তহবিল সংগ্রহ করেন এবং এক মাস ধরে শিবিরটি তত্ত্বাবধান করেন। শিবিরের উদ্দেশ্য ছিল গ্রীষ্মের গরম মাসগুলিতে তরুণ ও দরিদ্র মায়েদের জন্য কিছুটা স্বস্তি প্রদান করা, পাশাপাশি পুষ্টি, স্বাস্থ্য এবং স্বাস্থ্যবিধি সম্পর্কে শিক্ষা দেওয়া।

বহু বছর ধরে আইওয়া বিশ্ববিদ্যালয়ে শিশু বিকাশের একটি গবেষণা কেন্দ্র প্রতিষ্ঠা করতে রাজি করানোর চেষ্টা করেন, যা সেই সময়ে একটি স্বল্প-বোঝা বিষয় ছিল। হিলিস তার এই কাজে তার অসুস্থ বোন লরার যত্ন নেওয়ার অভিজ্ঞতা থেকে অনুপ্রাণিত হয়েছিলেন, যিনি দুই বছর বয়সে একটি বিরল মেরুদণ্ডের রোগে আক্রান্ত হন। লরার ক্ষেত্রে ডাক্তাররা পরস্পরবিরোধী এবং অপর্যাপ্ত নির্নয় দিয়েছিলেন, যার একটি কারণ ছিল শিশু বিকাশ নিয়ে সেই সমরের খুব কম গবেষণা হওয়া। ১৯১৪ সালে, বিশ্ববিদ্যালয়ের পূর্ববর্তী চারজন প্রেসিডেন্টের কাছে এই ধারণাটি উপস্থাপনের পর, টমাস ম্যাকব্রাইড এই ধারণাটিকে সমর্থন করতে এবং এগিয়ে নিয়ে যেতে সম্মত হন। গ্র্যাজুয়েট কলেজের ডিন কার্ল সিশোরের সাথে মিলে হিলিস রাজ্য আইনসভার কাছে এমন একটি কেন্দ্র প্রতিষ্ঠার জন্য তহবিল বরাদ্দের জন্য প্রচারণা চালান। অবশেষে, ১৯১৭ সালের এপ্রিলে, আইওয়াতে শিশু কল্যাণ বিলটি আইনে পরিণত হয়। এটি আইওয়া চাইল্ড ওয়েলফেয়ার রিসার্চ স্টেশন (বর্তমানে ইনস্টিটিউট অফ চাইল্ড বিহেভিয়ার অ্যান্ড ডেভেলপমেন্ট) প্রতিষ্ঠা করে, যা শিশুদের শারীরিক বৃদ্ধি, বুদ্ধিবৃত্তিক বিকাশ, বাকশৈলীর বিকাশ এবং শিক্ষক প্রশিক্ষণের বিভিন্ন দিক নিয়ে গবেষণা করে থাকে।

ব্যক্তিগত জীবন

কোরা বুসি আইওয়ার কিওকুক শহরে একটি পারিবারিক ছুটিতে গিয়ে আইনজীবী আইজ্যাক হিলিসের সাথে পরিচিত হন এবং ১৮৮০ সালে তাদের বিয়ে হয়। তাদের পাঁচটি সন্তান ছিল: এলেন, সাইরাস, ফিলিপ, আইজ্যাক এবং ডরিস। ১৮৮১ সালে কোরার মায়ের মৃত্যুর পর হিলিস দম্পতি কোরার অসুস্থ বোন লরা (ললি)-এরও যত্ন নিতেন। তার পারিবারিক জীবন নানা দুঃখজনক ঘটনায় জর্জরিত ছিল এবং তার তিন কনিষ্ঠ সন্তান প্রাপ্তবয়স্ক হওয়ার আগেই মারা যায়।

হিলিস ১৯২৪ সালের ১২ই আগস্ট মিনেসোটার সেন্ট ক্লাউডের কাছে একটি গাড়ি দুর্ঘটনায় মারা যান এবং তাকে উডল্যান্ড কবরস্থানে (ডেস মইনেস, আইওয়া) সমাহিত করা হয়।

তথ্যসূত্র

বিষয়শ্রেণী:শিশুতোষ সমাজকল্যাণ
বিষয়শ্রেণী:১৮৫৮-এ জন্ম
বিষয়শ্রেণী:১৯২৪-এ মৃত্যু